На основу члана 2.,чл. 4.,чл. 5.,чл. 6.,чл. 10.,чл. 11. и чл. 12. Одлуке о установљавању наградa, других јавних признања и додели звања ,,почасни грађанин“ општине Лајковац (''Службени гласник општине Лајковац'', број: 06-35/21-II) од 26.03.2021. године, Комисија за доделу наградa и јавних признања општине Лајковац, расписује

 **Ј А В Н И П О З И В**

**за подношење иницијативе за доделу наградa и јавних признања Општине Лајковац**

 **за 2021. годину**

**I**

Награде и друга јавна признања додељују се организацијама и грађанима за значајна остварења у привреди, науци, уметности, спорту и другим друштвеним областима.

Право подношења иницијативе за доделу наградa и јавних признања имају сва правна и физичка лица са подручја Општине Лајковац.

**II**

Награда се додељује по следећим условима:

1. у области привреде:

-за рад и резултате рада изузетне вредности који доприносе унапређењу и развоју економије и привређивања, кроз производњу и пословање са константним успехом и то: остваривањем високе стопе раста обима рада и добити, боље искоришћавање пословних капацитета, освајањем и применом нових технологија, увођењем нових програма, производа и услуга, растом извоза и проширењем простора пласмана производа и услуга ван граница Републике Србије и други показатељи који доказују успешност производних резултата који су изнад просечних резултата у Општини;

2. у области пољопривреде:

 - за изузетан рад и допринос развоју пољопривреде;

3. у области образовања и васпитања:

 - за изузетно дело и резултат васпитно-образовног рада или резултат у организацији и развоју школства у целини или у појединим његовим областима,који значајно превазилазе постојеће професионалне стандарде или изузетно доприносе успешности и ефектима образовног и васпитног рада;

 4. у области стваралаштво и постигнућа ученика и студената:

- ученицима и студентима до завршетка редовног школовања, за највреднија остварења у научном и уметничком раду, за постигнуте резултате током школовања као и за постигнуте резултате на републичким и међународним такмичењима;

5. у области науке, иновација и проналазаштва:

- за научно остварење, односно рад у друштвено-хуманистичким, техничким и другим наукама, који као резултат има нова сазнања и синтезу постојећих у циљу њихове примене, који представља допринос развоју научне области или развоју нових производа, метода или технолошких поступака, под условом да је објављено у научној и стручној литератури, одговарајућим научним часописима или другим начином јавног саопштавања; - за проналазак који је заштићен у смислу одредаба Закона о патентима;

 6. у области урбанизма и архитектуре:

 - за урбанистичко решење или плански акт који је допринео развоју града или за архитектонско-грађевински или други пројекат објекта по коме је објекат започет, односно завршен у претходној години, а који су препознати као оригинална вредност или достигнуће;

7. у области заштите животне средине:

- за изузетне резултате у заштити или побољшању стања у области заштите животне средине, акције и друга постигнућа у овој области на територији Општине;

8. у области медицине и бриге о здрављу:

- за изузетне резултате, акције и постигнућа којима је дат значајан допринос развоју и унапређењу медицине у Општини, унапређењу здравља становништва, превенцији болести и промоцији здравих стилова живота;

 9. у области социјалне заштите и хуманитарног рада:

 - за изузетне резултате или акције којима је унапређена заштита и брига о социјално угроженим групама, као и за изванредне хуманитарне акције и подухвате;

10. у области хуманости:

- за изузетне акције и подухвате којима је појединац или група људи мимо својих професионалних обавеза и уз ризик или могућу штету по сопствену безбедност, здравље или имовину, помогао другим појединцима или на други начин остварио циљ од значаја за Општину;

11. у области уметности и културе:

 - за изузетно вредно публиковано или изведено уметничко остварење, као и за изузетне акције или подухвате који нарочито доприносе развоју уметности или културних потреба и навика грађана;

12. у области чувања и неговања традиције Лајковачког краја:

 - за изузетне акције или подухвате који превазилазе професионалне обавезе појединца или организације, а којима се спасавају од заборава вредни елементи културне баштине лајковачког краја, као што су грађевински објекти, обичаји, занати, уметничка традиција, усмена књижевност и слично;

13. у области информисања и друштвеног ангажовања:

 - за серију или више написа, телевизијских или радијских прилога или емисија, публицистичких радова о темама од значаја за политички, културни, привредни и укупни друштвени живот у Општини;

 - за изузетна остварења која су друштвено ангажована, а која нису дело новинара или која нису превасходно намењена за медијску екплоатацију, а којима се покрећу иницијативе, спроводе акције и слично у областима које су од изузетног значаја за најширу друштвену заједницу;

14. у области спорта:

- за рад или резултат изузетне вредности којим је дат значајан допринос афирмацији, развоју и унапређењу спорта

**III**

Награде и друга јавна признања Општине Лајковац додељују се поводом празника Општине -16. септембра.

**IV**

Награду и јавно признање (у даљем тексту: награда) може добити лице које је држављанин Републике Србије и које има пребивалиште на територији општине Лајковац или које је имало пребивалиште на територији општине Лајковац у периоду дужем од 10 година.

Награда може бити додељена појединцу, групи лица за заједничко дело или правном лицу.

Награда се може доделити истом субјекту више пута.

Изузетно од одредби става 1. овог члана, награда се може доделити правном или физичком лицу које нема седиште, односно пребивалиште на територији општине Лајковац, а које је својим радом нарочито допринело развоју или афирмацији општине Лајковац у земљи или иностранству.

**V**

Награда се додељује за дело или постигнуће које је постало доступно јавности у периоду од 01. јануара до 31. децембра године која претходи години у којој се награда додељује.

Изузетно, награда се може доделити за континуирани рад и укупне резултате рада у области за коју се награда додељује.

**VI**

Награда се може доделити и постхумно појединцима за дело или постигнуће које је постало доступно јавности у периоду од 1. јануара до 31. децембра године која претходи години у којој се награда додељује и који су преминули у тој години.

**VII**

Предлози иницијативе за доделу награде и јавних признања достављају се у писаној форми са образложењем и подацима о кандидату и делу или резултату, као и назнаку области за коју се кандидат предлаже, Комисији за доделу награде и јавних признања општине Лајковац, у затвореној коверти, са назнаком ,,Предлог иницијативе за доделу награде и јавних признања“, предајом на писарници Општинске управе општине Лајковац сваког радног дана од 07-15 часова или поштанским путем, на адресу Омладински трг бр. 1. 14224 Лајковац.

 Рок за подношење предлога иницијативе из тачке VII износи 15 дана од дана објављивања на званичној интернет презентацији Општине Лајковац.

 Неблаговремени, непотпуни и предлози иницијатива поднети од стране неовлашћених предлагача, неће бити узети у разматрање.

  **СКУПШТИНА ОПШТИНЕ ЛАЈКОВАЦ**

 **Комисија за доделу награде и јавних признања општине Лајковац**

 **Број: 06-73/II-21 од 20.07.2021. године**

 ПРЕДСЕДНИК КОМИСИЈЕ

 Мила Лончар Митровић